钦定古今图书集成/历象汇编/庶征典/第165卷 > 商
## 钦定古今图书集成/历象汇编/庶征典/第165卷 > 商

### 高宗时鼎耳有雊雉

按：《书经》高宗祭成汤，有飞雉升鼎耳。而雊祖已训诸
王，作高宗彤日高宗之训。

〈注〉《耳不聪》之异《雊鸣》。〈疏〉经言“彤日有雊雉”，不知祭何庙，鸣何处，故《序》言“祭成汤，升鼎耳以足之。”〈东莱书说〉灾异有二，天必待君之过，形见暴露，然后出灾异以警惧之。此无道之君，与天地隔绝不通，飞潜动植，皆失其宜，如是者，灾异之应常迟。贤君至诚，与天地合为一体，情性之差，少有过失，灾异立应，如是者，灾异之应常速。高宗祭成汤，而有飞雉升鼎耳而雊，以高宗之为君，岂其有异？盖高宗恭默思道，梦帝赉予良弼，精神与天地相通久矣。又继之以宪天之功，德与天合，故于祭祀之间，略有过厚，飞雉随而应之。

高宗彤日，“越有雊雉。”

〈蔡传〉彤，祭，明日又祭之名。殷曰彤，周曰绎。雊，鸣也。于彤日有雊雉之异，盖祭祢庙也。《序》言汤庙者，非是。

祖己曰：“惟先格王，正厥事。乃训于王曰：‘惟天监下民，
典厥义，降年有永有不永。非天夭民，民中绝命；民有
不若德，不听罪。天既孚命，正厥德。乃曰其如台’。”

〈蔡传〉不若德不顺于德，不听罪，不服其罪，谓不改过也。《孚命》者，以妖孽为符信而谴告之也。言民不顺德，不服罪，天既以妖孽为符信而谴告之，欲其恐惧修省以正德，民乃曰孽祥其如我何。则天必诛绝之矣。祖己意谓高宗当因雊雉以自省，不可谓适然而自恕也。

呜呼！王司敬民罔非，天引典祀，无丰于昵。

按《汉书五行志书序》又曰，高宗祭成汤，有蜚雉登鼎
耳而雊。祖己曰：“惟先假王正厥事。”刘向以为，雊雉鸣
者雄也，以赤色为主。于《易》，离为雉，雉南方，近赤祥也。
刘歆以为羽虫之孽。《易》有鼎卦，鼎，宗庙之器，主器奉
宗庙者，长子也。野鸟自外来，入为宗庙器主，是继嗣
将易也。一曰，鼎三足，三公象，而以耳行。野鸟居鼎耳，
小人将居公位，败宗庙之祀。野木生朝，野鸟入庙，败
亡之异也。武丁恐骇，谋于忠贤，修德而正事，内举傅
说，授以国政，外伐鬼方，以安诸夏。故能攘木鸟之妖，
致百年之寿。所谓“六沴作见，若是共御，五福乃降，用
章于下”者也。

### 帝辛三年有雀生鹯

按《史记殷本纪》不载。　按《竹书纪年》云云。

帝辛三十二年，有赤鸟集于周社。

按《史记殷本纪》不载。　按《竹书纪年》云云。